
	Audito ataskaita

	dėl birštono turizmo informacijos centro atlikto finansinio (teisėtumo) audito rezultatų

	


2010 m. spalio 28 d. Nr. 3-17
          Įžanga.
          Finansinis (teisėtumo) auditas atliktas vykdant 2010 metų Birštono savivaldybės kontrolės ir audito tarnybos veiklos planą, pagal Savivaldybės kontrolierės 2010-09-14 d. pavedimą Nr. 2-10. Auditą atliko Savivaldybės kontrolierė Zita Pranckevičienė.
          Audituojamas laikotarpis – 2009 metai.
         Audito tikslas – įvertinti Birštono turizmo informacijos centro vidaus kontrolę, įskaitant finansų valdymą, apskaitos politiką, įvertinti įvykusias ūkines operacijas ir įvykius, jų parodymą finansinėse ir kitose ataskaitose, įvertinti sudarytų sutarčių ir priimtų sprendimų, susijusių su lėšų ir turto valdymu, naudojimu ir disponavimu jais, teisėtumą, įvertinti savivaldybės biudžeto asignavimų  2009 metų išlaidoms ir turtui įsigyti poreikio planavimą teisėtumo požiūriu. Nustatyti ar Birštono turizmo informacijos centro 2009 metų finansinės ataskaitos parodo tikrą ir teisingą finansinę būklę ir ar jos sudarytos pagal Lietuvos Respublikos įstatymų ir kitų teisės aktų reikalavimus bei pareikšti nepriklausomą nuomonę dėl 2009 metų finansinių ir kitų ataskaitų tikrumo ir teisingumo.
        Audituojamas subjektas – Birštono turizmo informacijos centras, adresas Jaunimo g. 6-3, Birštonas, įmonės kodas 300557123.
         Audituojamu laikotarpiu Birštono turizmo informacijos centrui vadovavo direktorė Henrieta Miliauskienė, buhaltere dirbo Genė Vaitkuvienė.

          Audito ataskaita pateikia tik audito metu atliktus ir nustatytus dalykus, o nepriklausoma nuomonė apie finansines ataskaitas, savivaldybės bei valstybės turto valdymo, naudojimo, disponavimo juo teisėtumą ir jo naudojimą įstatymų nustatytiems tikslams pareiškiama audito išvadoje. 
          Ataskaita teikiama Birštono turizmo informacijos centrui bei jos kopija Birštono merei, Birštono savivaldybės tarybos kontrolės komitetui ir Birštono savivaldybės administracijai.

         Audito apimtis ir metodai.

         Audito metu buvo vertinamos Birštono turizmo informacijos centro 2009 metų finansinės ir kitos ataskaitos, pateiktos Birštono savivaldybės kontrolės ir audito tarnybai:

          1. Išlaidų sąmatų vykdymo 2010 m. sausio 1 d. balansas (Forma Nr.1);
          2. Biudžeto išlaidų sąmatos įvykdymo 2010 m. sausio 1 d. ataskaitos (Forma Nr. 2);
          3. Ilgalaikio materialiojo ir nematerialiojo turto 2009 m. apyskaita (Forma Nr. 3);
          4. Atsargų ir trumpalaikio materialiojo turto 2009 m. apyskaita (Forma Nr. 4);

          5. Biudžetinių įstaigų bei valstybinių mokslo ir studijų institucijų pajamų įmokų į biudžetą 2009 m. ataskaita (Forma Nr. 5);

          6. Debitorinio ir kreditorinio įsiskolinimo 2009 m. gruodžio 31 d. ataskaita (Forma Nr. 6);
          7. Kitų įstaigų (ir mokslinio tyrimo) etatų ir struktūros plano įvykdymo 2009 m. gruodžio 31 d. ataskaita (Forma Nr. B-9);

          8. Aiškinamasis raštas prie 2009 metų balanso.

           Birštono turizmo informacijos centras 2009 metais vykdė Birštono savivaldybės tarybos patvirtintų programų strateginiame veiklos plane iki 2012 metų, Birštono savivaldybės administracijos strateginėje  turizmo skatinimo, rekreacijos ir verslo vystymo veiklos programoje, atskiras priemones, bei Birštono turizmo informacijos centro 2009-2011 metų strateginiame veiklos plane ir 2009 metų veiklos plane numatytas priemones, kurioms įgyvendinti faktiškai buvo skirta (tvirtinant 2009 metų savivaldybės biudžetą 2009-02-23d. tarybos sprendimu Nr. TS-20) 411,703 tūkst. Lt biudžeto asignavimų (planas su pakeitimais-414,4 tūkst. Lt). 2009 metais Birštono turizmo informacijos centro veikla dar buvo finansuojama iš gautų pajamų už teikiamas paslaugas, vykdant specialiąją programą, iš kurios buvo planuota gauti 3 tūkst. Lt faktiškai gauta - 2,24 tūkst. Lt.
          Auditas atliktas, vadovaujantis audito standartais ir kitais teisės aktais reglamentuojančiais audito atlikimą, dokumentinės kontrolės metodu ištisiniu būdu. Atliekant dokumentinį tikrinimą buvo įvertinta finansinės atskaitomybės sudarymo kokybė, patikrinta „Didžioji knyga“ ir visi apskaitos registrai iš kurių ji sudaryta bei kompleksiniu būdu patikrinti pirminiai dokumentai. Pakankamiems, patikimiems, tinkamiems ir racionaliems audito įrodymams gauti, atsižvelgiant į audito tikslus, tikrinimo metu buvo atliekama skaičiavimai ir perskaičiavimai, apklausa, įvertinimas, prognazavimas, stebėjimas, dokumentų tikrinimas, patvirtinimai ir kitos analitinės ir sintetinės procedūros. Patikrinimo metu įvertinta ūkinių operacijų atvaizdavimo dokumentuose ir apskaitos registruose teisingumas ir finansinių ataskaitų sudarymo teisingumas, taip pat patikrinta ar centro įsipareigojimai teisingai užfiksuoti pirminiuose dokumentuose ir ar tinkamai atspindėti metinėje atskaitomybėje.
          Pagal Buhalterinės apskaitos įstatymo 21 straipsnį, už apskaitos organizavimą ir apskaitos dokumentų saugojimą atsako subjekto vadovas. Už visus sprendimus atsako vadovas, vyriausias buhalteris tik registruoja ūkines operacijas ir, pagal Buhalterinės apskaitos įstatymo 11 straipsnį, atsako už apskaitos dokumentų surašymą laiku ir teisingai, už juose esančių duomenų tikrumą ir ūkinių operacijų teisėtumą bei buhalterinių įrašų teisingumą. Įstaiga turi turėti patvirtintą apskaitos politiką, sąskaitų planą ir visas kitas tvarkas, reglamentuojančias įstaigos veiklą. 
          Patikrinimo metu buvo peržiūrėta finansinės atskaitomybės parengimo dokumentai, patvirtinantys pateiktą informaciją, įsitikinta turto nuosavybe, buvimu ir įvertinimu.
          Tikrinant subjekto finansinę atskaitomybę pažymima, kad už finansinę atskaitomybę ir jos sudarymą yra atsakinga įstaigos vadovybė. Kontrolieriaus pareiga yra audituoti šią finansinę atskaitomybę ir pareikšti nepriklausomą nuomonę apie audituotas finansines ataskaitas.
           Siekiant gauti įrodymus, reikalingus audito tikslams pasiekti, buvo susipažinta su įstaigos organizacine struktūra ir veikla, ištirta įstaigos apskaitos sistema, susipažinta su vidaus kontrolės aplinka, nustatyta svarbiausios audito sritys. Patikrinimo metu negalima buvo įvertinti vidaus kontrolės pasitikėjimo lygio, nes dėl nedidelio darbuotojų skaičiaus tinkamas pareigų atskyrimas yra ribotas. 
            Audito metu buvo surinkta pakankamai įrodymų nepriklausomai finansinio audito nuomonei pareikšti.
          Pastebėjimai, išvados ir rekomendacijos.

          Įstaigos veikla, apskaitos politika, vidaus kotrolės aplinka.
          Centras savo veikloje vadovaujasi Lietuvos Respublikos Biudžetinių įstaigų įstatymu, Buhalterinės apskaitos įstatymu, Turizmo įstatymu ir kitais įstatymais, Vyriausybės nutarimais ir kitais teisės aktais, Birštono savivaldybės sprendimais bei Birštono turizmo informacijos centro nuostatais patvirtintais Birštono savivaldybės tarybos 2006-07-17 d. sprendimu Nr. TS-115. Birštono turizmo informacijos centras yra biudžetinė įstaiga, (kitose respublikos savivaldybėse įsteigti turizmo informacijos centrai yra viešosios įstaigos) išlaikoma iš Birštono savivaldybės biudžeto ir teikianti turizmo informacijos ir kitas paslaugas. Pagrindiniai tikslai numatyti  nuostatuose yra populiarinti Birštoną Lietuvoje ir užsienyje, kurti patrauklų ir svetingą jo įvaizdį, rinkti, kaupti ir nemokamai teikti informaciją apie Birštono savivaldybės teritorijoje teikiamas turizmo paslaugas ir kita.
           Birštono savivaldybės biužeto asignavimai centrui skiriami tarybos sprendimu ataskaitinų metų pradžioje tvirtinant savivaldybės einamųjų metų biudžetus, pagal 2008-2010 m. Birštono turizmo informacijos centro tikslų, programų, uždavinių ir priemonių suvestinę programą ir 2010-2012 metų Birštono savivaldybės administracijos strateginę turizmo skatinimo, reakreacijos ir verslo vystymo veiklos programą (Nr. 07), kuriose numatyta lėšų poreikis centro veiklai, reklamai, leidiniams, parodoms ir kitiems renginiams.
          Pagal teisės aktų reikalavimus kiekvienas ūkio subjektas siekdamas ekonomiškos,  veiksmingos ir efektyvios veiklos bei kokybiškų rezultatų ir paslaugų turi pasirinkti tinkamą valdymo sistemą ir sukurti tinkamą vidaus kontrolę, kuri yra valdymo sistemos dalis. Platesne prasme vidaus kontrolė yra visuma pasirinktų  būdų ir priemonių, naudojamų įstaigos turtui apsaugoti, apskaitos duomenų teisingumui ir numatytai valdymo politikai užtikrnti. Įstaigos sukurta vidaus kontrolė turi užtikrinti, kad būtų įgyvendinti šie tikslai: efektyviai naudojami darbo, piniginiai ir materialiniai ištekliai; sudaroma patikima finansinė atskaitomybė, programų vykdymo ir kitos ataskaitos; laikomasi teisės aktų ir sutartinių įsipareigojimų. Centre, vadovaujantis Buhalterinės apskaitos įstatymu, Finansų ministro įsakymu „Dėl biudžetinių įstaigų buhalterinės apskaitos taisyklių patvirtinimo“ ir kitais norminiais aktais reglamentuojančiais apskaitos tvarkymą, direktorės įsakymais (2006-04-10 d Nr. VĮ-4 ir 2010-04-23 Nr. VĮ-28) patvirtinta įstaigos apskaitos politika, kaip viena iš vidaus kontrolės procedūrų, kurią sudaro 22 apskaitos tvarkų  aprašai, įstaigos naudojamas individualus sąskaitų planas bei finansų kontrolės taisyklės, taip pat direktorės 2006-06-22 d. įsakymu Nr. DS-24, patvirtinta darbo tvarkos taisyklės, kurios  yra viena iš apskaitos politikos atskleidimo formų (su taisyklėmis darbuotojai supažindinami pasirašytinai), direktorės įsakymais patvirtinta darbuotojų saugos ir sveikatos instrukcijų, priešgaisrinės saugos instrukcijų sąrašai, darbuotojų saugos ir sveikatos tarnybos nuostatai (su šiomis instrukcijomis darbuotojai supažindinami pasirašytinai), parengti ir direktorės įsakymais patvirtinti visų įstaigos darbuotojų pareiginiai nuostatai, kuriuose numatyta darbuotojų pareigos teisės ir atsakomybė (su nuostatais darbuotojai supažindinti pasirašytinai). 
        Vadovaujantis Lietuvos Respublikos Susisiekimo ministro 1995-10-12 d. įsakymu Nr. 405 „Dėl automobilių kuro normų nustatymo metodikos“ ir Vyriausybės  2004-04-29 d. nutarimu Nr. 526 „Dėl tarnybinių komandiruočių išlaidų apmokėjimo biudžetinėse įstaigose taisyklių patvirtinimo“, Birštono turizmo informacijos centre, direktorės įsakymais (2009-01-05 d. Nr. VĮ-03 ir 2009-10-26 d. Nr. VĮ-29) patvirtinta automobilių kuro normos lengviesiems automobiliams pagal markes vasaros ir žiemos sezonui, kuriomis naudojamasi apmokant tarnybines komandiruotes darbuotojams vykstant į tarnybines komandiruotes nuosavu automobiliu. 
         Birštono turizmo informacijos centras, vadovaudamasi Lietuvos Respublikos viešųjų pirkimų įstatymu ir kitais viešuosius pirkimus reglamentuojančiais teisės aktais parengė ir direktorės įsakymais (2009-01-28 d. Nr. VĮ-05 ir 2010-04-23 d. nr. VĮ-27 ) patvirtino Centro supaprastintų viešųjų pirkimų taisykles ir nustatytus priedus, kuriomis vadovaujasi atliekant viešuosius pirkimus.
        Vadovaujantis Lietuvos Respublikos Vyriausybės 2002-03-05 d. nutarimu Nr. 331 Centre direktorės 2008-03-14 d. įsakymu Nr.VĮ-16 nustatyta lėšų limitai skiriamų mobiliojo ryšio sąskaitoms apmokėti per mėnesį t. y. direktorei-120 Lt; buhalterei-70 Lt; vyresn. Specialistei turizmui-60 Lt. Per 2008 metų IV ketvirtį viršytą išlaidų limitą 251,36 Lt darbuotojai yra įnešę į įstaigos atsiskaitomąją sąskaitą 2009 metų II ketvirtį, per 2009 metų tris ketvirčius viršyti pokalbių limitai iš viso 385,16 Lt įnešta į įstaigos atsiskaitomąją sąskaitą iki 2009-12-01 d. 
          Biudžeto išlaidų sąmatų įvykdymas, finansinė atskaitomybė.
          Birštono turizmo informacijos centrui  2009 metams patvirtinta sąmata - 404,7 tūkst. Lt, metų eigoje Birštono tarybos sprendimais asignavimai buvo sumažinti -8,3 tūkst. Lt ir padidinti 18 tūkst. Lt visumoje padidėjo iki 414,4 tūkst. Lt, finansuota 411,703 tūkst. Lt, (faktinės išlaidos-416,912 tūkst.Lt) biudžeto asignavimų iš jų:

           Kasinės išlaidos                                                                                Faktinės išlaidos

           121,504 tūkst. Lt  darbo užmokesčiui;                                          121,540 tūkst. Lt
             37,653 tūkst. Lt   socialiniam draudimui;                                     37,653 tūkst. Lt

            252,547 tūkst. Lt prekių ir paslaugų naudojimui, tame tarpe:     257,719 tūkst. Lt
                0,171 tūkst Lt medikamentai;                                                       0,171 tūkst. Lt
                2,827 tūkst. Lt šildymui;
3,066 tūkst. Lt
                3,822 tūkst. Lt elektros energija;
3,822 tūkst. Lt
                7,760 tūkst. Lt ryšių paslaugos;
6,992 tūkst. Lt
                0,635 tūkst.Lt apranga;
0,635 tūkst. Lt
                0,144 tūkst. Lt spaudiniai;
0,050 tūkst. Lt
	
	


                4,365 tūkst. Lt kitoms prekėms;                                                    4,365 tūkst. Lt
              12,657 tūkst. Lt komandiruotėms;                                                 12,657 tūkst. Lt
                0,218 tūkst. Lt vandentiekis ir kanalizacija;
0,218 tūkst. Lt
                1,920 tūkst. Lt kvalifikacijos kėlimas;
1,920 tūkst. Lt
            218,028  tūkst. Lt kitos paslaugos.                                                 223,823 tūkst. Lt
        Išanalizavus biudžeto asignavimus pagal ekonominės klasifikacijos kodus nustatyta, kad didžiausia dalis 52,96 proc. asignavimų  skirta kitoms paslaugoms, 38,66 proc. asignvimų skirta darbo užmokesčiui ir socialiniam draudimui, 3,07 proc. asignavimų skirta komandiruotėms ir 5,31 proc. asignavimų skirta šildymui, elektros energijai, ryšių paslaugoms, kvalifikacijos kėlimui, kitoms prekėms ir kt. įstaigos reikmėms.    
         Kitos paslaugos.
           Birštono turizmo informacijos centras lėšas skirtas kitoms paslaugoms, pagal sudarytas paslaugų teikimo sutartis, 2009 metais panaudojo: reklamai-72,015 tūkst. Lt, dalyvavimui parodose (dalyvauta 5-se parodose, 3-se misijose ir gidų suvažiavime)-63,292 tūkst. Lt, leidinių išleidimui-58,919 tūkst. Lt, vertimams iš lietuvių kalbos į kitas kalbas-14,981 tūkst. Lt (UAB Metropolio vertimai“), autorinėms sutartims-6,833 tūkst. Lt, rangos sutartis-1,6 tūkst. Lt.                                
           Patikrinimo metu nustatyta, kad reklamos paslaugos buvo perkamos lietuviškuose ir užsienio leidiniuose ir žurnaluose, internete, Alytaus radijuje, reklama ant oro baliono, reklamos eksponavimas VĮ Kauno aerouoste, švieslentės nuoma UAB „Kotet“, užrašai prie miesto skulptūrų ir virtualių panoramų nuoma interneto svetainei. Už švieslentės nuomą UAB „Kotet“ per 2009 metus Birštono turizmo centras sumokėjo 17,093 tūkst. Lt (per mėn.-1,448 tūkst. Lt), už reklamos paslaugas ant oro baliono oreivių klubui „Audenis“-12 tūkst. Lt, už reklamą VĮ Kauno aeroustui-3,213 tūkst. Lt (per mėn.-267,78 Lt), už reklamą žurnale „Kelionės ir pramogos“-5,744 tūkst. Lt (per mėn-478,67 Lt), už reklamą prancūzų leidinyje-3,946 tūkst. Lt, užrašai prie miesto skulptūrų UAB „Karbonui“ -2,14 tūkst. Lt, informacija knygoje „Lietuva krašto pažinimo vertybės“-2,975 tūkst. Lt, latvių žurnale AS „Lauku avize“-2,863 tūkst.Lt ir t. t.           

          Birštono turizmo informacijos centrui 2009 metais dalyvavimas parodoje Vivatur 09 – Vilnius kainavo-36,114 tūkst. Lt, paroda Suomijoje-7,504 tūkst. Lt, paroda Latvijoje-3,267 tūkst. Lt, paroda Maskvoje-7,212 tūkst. Lt, paroda Lenkijoje-5,262 tūkst. Lt, verslo misijos ir gidų suvažiavimas-3,933 tūkst. Lt.
          Daugiausia lėšų 2009 metais iš reklaminiams leidiniams išleistų 58,919 tūkst. Lt išleista reklaminių kompaktinių plokštelių „Birštonas“ gamybai-9,639 tūkst. Lt (3000 vnt.), knygelės „Birštonas“-15,04 tūkst. Lt(15000 vnt.), žemėlapis apie Birštoną -14,39 tūkst. Lt (13000 vnt.), leidinys N. Silvanavičiaus pėdomis-5,403 tūkst. Lt (1000 vnt.), leidinys Prie mineralinių vandens ištakų-4,784 tūkst. Lt (3000 vnt.)  ir kt. Iš biudžeto lėšų įsigyti reklaminiai leidiniai išdalinami nemokamai pagal surašytas laisvos formos pažymas. Per 2009 metus Birštono turizmo informacijos centras išdalino nemokamai 64,728 vnt. reklaminių leidinių, kurių kaina iš viso-53,912 tūkst. Lt.
          Organizuojant renginius per 2009 metus įstaiga sudarė penkias autorines sutartis, keturios iš jų buvo sudarytos atlikti kūrinius per organizuotą renginį pasaulinei turizmo dienai paminėti 2009-09-25 d. iš viso už sutartinę kainą-6,409 tūkst. Lt ir viena rangos sutartis-1,6 tūkst. Lt.
          Patikrinimo metu nustatyta, kad centre organizuojant ir pravedant įvairius renginius nebuvo sudarytų ir vadovo įsakymais patvirtintų renginių pravedimo sąmatų ir įvykus renginiams nėra renginių išlaidų sąmatų įvykdymo ataskaitų.
         Apmokant už visas paslaugas ir visus darbus pagal sudarytas paslaugų, darbų ir autorines sutartis nėra atliktų paslaugų ir darbų priėmimo aktų. Taip pat  pagaminti gaminiai nėra įtraukti į įstaigos apskaitą. Pav. informacinės  lentelės prie skulptūrų, taip pat gaminiai pagaminti pagal sutartį  su A. Lik.
         Kitos prekės.
         Iš kitoms prekėms skirtų asignavimų įstaigoje be ūkinių, kancelarinių ir kitų prekių  pirkta gėlės, saldainių dėžutės „Birštonas“, maitinimo paslaugos. Nurašant šias prekes nėra nurodyta, kam ir kokiu pagrindu jos panaudotos.

         Nustatyta, kad įstaigoje, nesilaikant Lietuvos Respublikos buhalterinės apskaitos įstatymo ir Vyriausybės nutarimo reikalavimų dėl grynų pinigų išdavimo ir priėmimo, pagal keturias sąskaitas faktūras ir parduotuvių čekius už pirktas prekes įstaigos darbuotojo grynais pinigais, apmokėta darbuotojui pervedant pinigus į jo atsiskaitomąją sąskaitą.  
         Darbo užmokestis.

         Birštono turizmo informacijos centre, pagal direktorės įsakymu patvirtintą etatų sąrašą, dirba šeši darbuotojai iš jų keturi pilnu etatu, buhalterė-0,5 etato ir valytoja-0,25 etato. Vadovaujantis Lietuvos Respublikos Vyriausybės 1993-07-08 d. nutarimo Nr. 511 „Dėl biudžetinių įstaigų ir organizacijų darbuotojų darbo apmokėjimo tvarka“(su vėlesniais pakeitimais), įstaigoje direktorės įsakymais patvirtinta darbuotojų darbo užmokesčio ir personalinių priedų koeficientai, direktorės darbo užmokesčio ir personalinio priedo koeficientai nustatyti Birštono savivaldybės tarybos sprendimais.

        Patikrinus, darbuotojams darbo užmokesčio apskaičiavimą už atostogas, nustatyta, kad   neteisingai skaičiuojant vidutinį darbo užmokestį H.Miliauskienei už 2009 metų atostogas iš viso per mažai priskaičiuota 37,76 Lt, R. Kapačinskaitei apskaičiuojant atostogas ir dirbtas dienas už 2009-07 mėnesį per daug priskaičiuota iš viso 213,75 Lt, A.Grigaitei už atostogas 2009-08 mėn. per mažai priskaičiuota 104,3 Lt, 2009-08 mėn. per daug priskaičiuota I.Rukaitei-2,31 Lt ir G. Abromienei-2,31 Lt. Dėl permokų išskaičiavimo  ir nedamokų priskaičiavimo yra praėjęs įsiskolinimų dengimo terminas, nuo šių klaidų nustatymo.

        Darbuotojų darbo laiko apskaita vedama Lietuvos Respublikos Vyriausybės 2004-01-27 d. nutarimu Nr. 78 patvirtintos formos darbo laiko apskaitos žiniaraščiuose ir pagal nustatytą tvarką, darbuotojams yra sudaryti ir direktorės įsakymais patvirtinti darbo grafikai.
         Darbuotojams darbo užmokestis pervedamas į asmenines korteles banke, du kartus per mėnesį. Priskaitytos darbo užmokesčio sumos bei išskaitytos sumos, tame tarpe sodros ir mokesčių sumos teisingai atspindėtos pirminiuose  dokumentuose darbuotojų darbo užmokesčio priskaitymo ir išmokėjimo žiniaraščiuose, darbuotojų kortelėse, apyvartos žiniaraščiuose, memiorialiniame orderyje Nr. 5 bei Didžiojoje knygoje. Darbuotojams darbo užmokestis pravedamas laiku, nustatytais terminais atsiskaitoma su valstybės ir sodros biudžetais.
        Pajamos už teikiamas paslaugas (spec. lėšos)
        Įstaiga gauna pajamų už teikiamas paslaugas vykdydama specialiąją programą. Birštono turizmo informacijos centro teikiamų paslaugų įkainiai patvirtinti Birštono savivaldybės tarybos 2007-09-24 d. sprendimu Nr. TS-156. Nuo surinktų lėšų už teikiamas gido paslaugas 70 proc. numatyta skirti darbuotojų pravedančių ekskursijas darbo užmokesčiui. Per 2009 metus už gido paslaugas surinkta 1055 Lt, už kitas suteiktas paslaugas surinkta 1185 Lt, iš viso-2240 Lt.

       Už gido paslaugų suteikimą priskaityta darbo užmokesčio R. Kapačinskaitei-528,65 Lt, H. Miliauskienei-231 Lt, iš viso-759,65 Lt. Priklausė priskaityti 1055 x 0,70 proc.-738,5 Lt, per daug priskaityta-21,15 Lt. 
        Kitos spec.lėšos surinktos už teikiamas paslaugas-1480 Lt panaudotos įstaigos veiklai vykdyti (kitoms paslaugoms).
        Patikrinus  spec. lėšų apskaitą nustatyta, kad vedant specialių lėšų apskaitą pirminiai dokumentai bei suvestiniai dokumentai neatitinka su kasos ir  banko dokumentais ir įrašais Didžiojoje knygoje. 2009-09 mėn. surinktos spec. lėšos 900 Lt pervesta į biudžeto lėšų sąskaitą, o ne į spec. lėšų sąskaitą. Visi neatitikimai Didžiojoje knygoje atitaisyta 2009-12 mėnesį, likučiai suderinti ir įrašyti teisingi.
         Debitorinis ir kreditorinis įsiskolinimas.
         Įstaigos išlaidų sąmatų vykdymo balanse (Forma Nr. 1) bei Debitorinio ir kreditorinio įsiskolinimo ataskaitoje (Forma Nr. 6) kreditorinis įsiskolinimas 2010-01-01 d.yra 11,156 tūkst. Lt, tai yra įstaigos trumpalaikiai įsiskolinimai už prekes ir paslaugas, iš jų 8,852 tūkst. Lt likusi dalis apmokėjimo UAB Visus Plenus už Vivattur 2010 parodos ploto nuomą, 1,45 tūkst.Lt skola UAB Ekstra žurnalui už turizmo informacijos centro, VŠĮ Tulpės sanatorijos ir Karališkosios rezidencijos reklaminius skelbimus spausdintus 2009-11 mėn. ir kt. Debitorinio įsiskolinimo 2010-01-01 d. įstaiga neturėjo.
         Ilgalaikio ir trumpalaikio turto apskaita.

         Įstaiga ilgalaikiam materialiam turtui priskiria turtą, kurio minimali įsigijimo vertė yra ne mažesnė už 1 tūkst. Lt ir tarnavimo laikas ilgesnis kaip vieneri metai. Peržiūrėjus ilgalaikio turto apskaitą, nustatyta, kad visi ilgalaikio turto įsigijimai pagrįsti pirminiais dokumentais ir apskaitoje užregistruoti įsigijimo savikaina. Ilgalaikio turto naudojimo pradžia įforminama turto perdavimo naudoti aktais. Ilgalaikio turto nusidėvėjimas skaičiuojamas vadovaujantis Lietuvos Respublikos ir Finansų ministerijų ilgalaikio turto nusidėvėjimo minimaliais ir maksimaliais ekonominiais normatyvais, taikant savivaldybės valdybos potvarkiu nustatyta tvarka šių normatyvų vidutinius normatyvus. Nusidėvėjimas skaičiuojamas, taikant tiesiogiai proporcingą nusidėvėjimo apskaičiavimo metodą. Balanse ilgalaikio ir trumpalaikio turto likučiai nurodyti teisingai, įsigijimo vertės ir nusidėvėjimo analitinės apskaitos duomenys sutampa su įrašais apskaitos registruose.  Viso įstaigoje esančio turto inventorizacija pravesta 2009-12-31 d.duomenimis, pagal direktorės 2009-12-31 d. įsakymą Nr. VĮ-44, surašyti inventorizacijos apyrašai ir mažaverčio turto pripažinto netinkamu (negalimu) naudoti nurašymo aktas.
       Rekomendacijos.

1. Renginiams, finansuojamiems iš skirtų biudžeto asignavimų, sudaryti sąmatas, patvirtintas direktorės įsakymais ir pildyti renginių išlaidų sąmatų įvykdymo ataskaitas.
2. Apmokėti, už darbus ir paslaugas atliktus pagal paslaugų, darbų ir autorines sutartis, atlikus darbų ir paslaugų priėmimą. (darbų ir paslaugų priėmimo aktai su parašais). Pagamintus gaminius apskaityti įstaigos apskaitoje.
3. Įstaigos reikmėms nepirkti prekių darbuotojų nuosavais pinigais ir už jas atsiskaityti įstaigos lėšomis per banką.
4. Gėles, saldainius,suvenyrus  ir maitinimo paslaugas, nurašyti pagal sudarytas renginių sąmatas, nurodant nurašymo pagrindą.
5.  Skaičiuojant vidutinį darbo užmokestį vadovautis Lietuvos respublikos Vyriausybės 2003-05-27 d. nutarimu Nr. 650 patvirtinta tvarka „Dėl darbuotojo ir valstybės tarnautojo vidutinio darbo užmokesčio apskaičiavimo“.
6. Įstaigos specialiųjų lėšų apskaitą, taip pat kaip ir biudžeto lėšų, tvarkyti vadovaujantis Lietuvos Respublikos buhalterinės apskaitos įstatymu, Biudžetinių įstaigų buhalterinės apskaitos organizavimo taisyklėmis ir kitais teisės aktais reglamentuojančiais apskaitos tvarkymą.
Apie priimtas priemones, dėl audito metu nustatytų neatitikimų šalinimo, informuoti Birštono savivaldybės kontrolierę iki 2010-12-15 d.
Savivaldybės kontrolierė                                                                                       Zita Pranckevičienė        
